Infografika - Kummerċ bejn l-UE u l-Istati Uniti Ara l-infografika sħiħa Il-Kunsill illum approva mandati għall-Kummissjoni biex tiftaħ negozjati mal-Istati Uniti dwar żewġ ftehimiet: ftehim kummerċjali limitat għall-eliminazzjoni ta' tariffi għal prodotti industrijali biss, bl-esklużjoni tal-prodotti agrikoli; ftehim dwar il-valutazzjoni tal-konformità li jkollu bħala l-għan tiegħu t-tneħħija ta' ostakli mhux tariffarji, billi jagħmilha aktar faċli għall-kumpaniji biex jagħtu prova li l-prodotti tagħhom jissodisfaw ir-rekwiżiti tekniċi kemm fl-UE kif ukoll fl-Istati Uniti filwaqt li jżomm livell għoli ta' protezzjoni fl-UE. Il-Kunsill iddeċieda wkoll li jippubblika ż-żewġ Deċiżjonijiet li jawtorizzaw il-ftuħ ta' negozjati mal-Istati Uniti u d-direttivi ta' negozjati li jakkumpanjawhom. L-adozzjoni tal-lum tad-direttivi ta' negozjati tal-UE tagħti sinjal pożittiv ċar tal-impenn tal-UE għal aġenda kummerċjali pożittiva mal-Istati Uniti u l-implimentazzjoni tal-programm ta' ħidma strettament definit li dwaru qablu l-Presidenti Trump u Juncker fil-25 ta' Lulju 2018. Iżda ħa nkun ċar magħkom: dawn in-negozjati m'għandhom xejn x'jaqsmu mat-TTIP u mhux ser nitkellmu dwar l-agrikoltura jew l-akkwist pubbliku. Element importanti ieħor hu li l-impatt ambjentali u soċjali tal-ftehim ser jitqies b'mod sħiħ waqt in-negozjati. Ștefan-Radu Oprea, Ministru għall-Ambjent tan-Negozju, il-Kummerċ u l-Intraprenditorija tar-Rumanija u President tal-Kunsill L-UE issa tinsab lesta li tagħti bidu għan-negozjati mal-Istati Uniti. Dawn ser ikopru ġabra strettament limitata ta' kwistjonijiet li ġejjin mid-dikjarazzjoni konġunta ta' Lulju tal-Presidenti Juncker u Trump. Il-mandati jiċċaraw ukoll li d-direttivi ta' negozjati għas-Sħubija Trans-Atlantika ta' Kummerċ u ta' Investiment (TTIP) li ntlaħaq qbil dwarhom f'Ġunju 2013 iridu jitqiesu li m'għadhomx jgħoddu u m'għadhomx rilevanti. Il-Kummissjoni ser tinnegozja f'isem l-UE, filwaqt li tiżgura komunikazzjoni xierqa mal-partijiet ikkonċernati rilevanti kollha tal-UE, fosthom is-soċjetà ċivili u operaturi ekonomiċi. Il-ftehim aħħari ser jeħtieġ li jiġi konkluż mill-Kunsill wara li jġib l-approvazzjoni tal-Parlament Ewropew. F'dak li għandu x'jaqsam mal-ftehim dwar l-eliminazzjoni tat-tariffi industrijali, l-għan hu li jiżdied il-kummerċ bejn l-UE u l-Istati Uniti, biex jitjieb l-aċċess għas-suq u biex jinħolqu opportunitajiet ġodda għall-impjiegi u t-tkabbir. Il-mandat mogħti mill-Kunsill jiżgura li n-negozjati ser iqisu bis-sħiħ is-sensittivitajiet partikolari għal ċerti prodotti, bħal prodotti li jużaw ħafna enerġija u prodotti tas-sajd, kif ukoll l-impatt ambjentali minħabba d-differenzi fl-oqfsa regolatorji tal-UE u l-Istati Uniti. Il-Kummissjoni missha tipproduċi valutazzjoni tal-impatt fuq is-sostenibbiltà mill-aktar fis possibbli li jeżamina l-impatti ekonomiċi, ambjentali u soċjali potenzjali ta' dan il-ftehim, fid-dawl ukoll tal-impenji tal-UE fi ftehimiet internazzjonali bħall-ftehim ta' Pariġi dwar it-tibdil fil-klima. Is-sejbiet ta' din il-valutazzjoni tal-impatt għandhom jitqiesu fil-proċess ta' negozjar. Il-mandat jiżgura wkoll li l-UE ma tikkonkludix negozjati mal-Istati Uniti sakemm it-tariffi li hemm bħalissa fuq l-esportazzjoni tal-UE tal-azzar u l-aluminju jibqgħu fis-seħħ, u li tkun tista' tissospendi n-negozjati unilateralment kieku l-Istati Uniti kellhom jimponu aktar restrizzjonijiet kummerċjali kontra prodotti Ewropej. L-UE u l-Istati Uniti għandhom l-ikbar u l-aktar relazzjoni bilaterali intensiva fil-kummerċ u l-investiment fid-dinja u għandhom ekonomiji ferm integrati. Iż-żewġ ekonomiji flimkien jammontaw għal madwar nofs il-PDG dinji kollu u għal kważi terz tal-kummerċ totali fid-dinja. Deċiżjoni tal-Kunsill li tawtorizza l-ftuħ tan-negozjati mal-Istati Uniti dwar it-tariffi industrijali Din ir-riżorsa bħalissa hi disponibbli biss bil-lingwa jew il-lingwi li ġejjin: Direttivi għan-negozjati mal-Istati Uniti dwar it-tariffi industrijali Din ir-riżorsa bħalissa hi disponibbli biss bil-lingwa jew il-lingwi li ġejjin: Deċiżjoni tal-Kunsill li tawtorizza l-ftuħ tan-negozjati mal-Istati Uniti dwar il-valutazzjoni tal-konformità Din ir-riżorsa bħalissa hi disponibbli biss bil-lingwa jew il-lingwi li ġejjin: Direttivi għan-negozjati mal-Istati Uniti dwar il-valutazzjoni tal-konformità Din ir-riżorsa bħalissa hi disponibbli biss bil-lingwa jew il-lingwi li ġejjin: Dikjarazzjoni konġunta tal-UE u l-Istati Uniti wara ż-żjara tal-President Juncker fil-White House, il-25 ta' Ġunju 2018 Ara l-paġna tal-laqgħa